

|  |  |
| --- | --- |
| **43/2022. sz.****HU** | **2022. szeptember 16.** |

**HU**

**Az egészségügyi ágazatbeli közszolgáltatások közös létrehozása erősíteni fogja a demokrácia részvételi jellegét az EU-ban**

**Az Európai Gazdasági és Szociális Bizottság (EGSZB) és a Debreceni Egyetem által szervezett rendezvény rávilágított, mennyire fontos az általános érdekű szolgáltatások közös létrehozása az egészségügy és a jóllét területén, különösen a Covid19-világjárvány tanulságainak fényében.**

Az egészség és a jóllét két olyan terület, ahol a köz- és magánszervezetek együttműködhetnek a polgárokkal az általános érdekű szolgáltatások nyújtása érdekében. A Covid utáni társadalomban azonban ezeket új európai kezdeményezéseknek és szakpolitikáknak kell támogatniuk.

Ez az EGSZB „Közlekedés, energia, infrastruktúra és információs társadalom” (TEN) szekciója és a Debreceni Egyetem által 2022. szeptember 15–16-án közösen szervezett *Közös létrehozás és általános érdekű szolgáltatások az egészségügy és jóllét területén* című magas szintű konferencia legfontosabb következtetése.

„Az EGSZB már régóta részt vesz az általános érdekű szolgáltatások korszerűsítéséről és fejlesztéséről szóló európai szintű vitában, együttműködve a civil társadalom, valamint a tudományos élet és a kutatás világának különböző érdekelt feleivel” – mondta **Baiba Miltoviča,** az EGSZB TEN szekciójának elnöke. „A mai konferencia azon erőfeszítéseink folytatása, amelyek célja annak biztosítása, hogy minden polgár és érdekelt fél hozzáférjen a méltó élet alapját – ma és a jövőben is – képező alapvető szolgáltatásokhoz.”

**Általános érdekű szolgáltatások és civil társadalmi szervezetek**

A rendezvény középpontjában az általános érdekű szolgáltatások közös létrehozása, valamint az általános érdekű egészségügyi és gondozási szolgáltatások álltak, kiemelve a civil társadalmi szervezetek és a tudományos élet szerepét és lehetőségeit.

Ebben a témában az EGSZB jelenleg dolgoz ki [véleményt](https://www.eesc.europa.eu/hu/our-work/opinions-information-reports/opinions/co-creation-services-general-interest-contribution-more-participative-democracy-eu) *Általános érdekű szolgáltatások közös létrehozása a részvételi demokrácia erősítése érdekében az EU-ban* címmel, amely konkrét intézkedéseket javasol a részvételi demokrácia ösztönzésére és annak biztosítására, hogy e szolgáltatások kielégítsék az emberek igényeit – ilyen például egy fórum létrehozása az ötletek és bevált gyakorlatok cseréjére, valamint az európai szintű vita előmozdítására.

**Edelényi András,** az EGSZB tanulmányozócsoportjának elnöke szerint „manapság minden eddiginél fontosabb, hogy erősítsük társadalmaink ellenállóképességét. Hozzájárulásra van szükségünk a nagyközönség, a polgári és az egyéni szféra és ezek erőforrásai oldaláról, illetve koordinációra mindezek között. Az általános érdekű szolgáltatások pedig éppen ezek metszéspontjában állnak.”

**Krzysztof Balon,** az EGSZB „Általános érdekű szolgáltatások” állandó csoportjának elnöke hozzáfűzte: „Általános érdekű szolgáltatások civil szervezetek általi, az európai polgárok valódi szükségleteit figyelembe vevő közös létrehozása az egyik leghatékonyabb eszköz a részvételi demokrácia ösztönzésére és ezzel az európai integráció támogatására. Ezért az EGSZB a civil társadalommal, az egyetemekkel és az önkormányzatokkal, valamint a többi uniós intézménnyel együttműködve intenzíven dolgozik az e területre vonatkozó új politikai kezdeményezéseken mind európai, mind nemzeti szinten.”

A jelenlegi nehéz nemzetközi helyzetre utalva **Báger Gusztáv,** a magyarországi Nemzeti Gazdasági és Társadalmi Tanács soros elnöke hangsúlyozta, hogy az ukrajnai háború Európa-szerte komoly kihívást jelent valamennyi civil társadalmi szervezet számára, és ez megmutatta a civil társadalom erejét és jelentőségét a közös megoldások keresésében, különösen a menekültek megsegítése terén.

**A Covid utáni EU-ban szorosabb együttműködésre van szükség az egészségügy és a jóllét területén**

A Covid19-válság egyértelművé tette, hogy sürgősen innovatív megközelítésekre és megoldásokra van szükség az egészségügyben és az egészséggel kapcsolatos szolgáltatások széles körében, amelyek az egészségügyi ismeretekre, a polgárokkal való kommunikációra, a jóllétre, az egészségügyi támogató szolgáltatásokra és a különböző ellátási formákra összpontosítanak.

**Ailer Piroska,** a Debreceni Egyetem rektorhelyettese hangsúlyozta, hogy a világjárvány felhívta a figyelmet arra, hogy egyre több terület és szereplő között van szükség együttműködésre, és hogy a Debreceni Egyetem, mint Magyarország egyik legnagyobb egészségügyi szolgáltatója, jelentős tapasztalatai alapján átfogóan hozzájárulhatna európai szintű javaslatok megfogalmazásához.

**Sipos Flórián,** a Debreceni Egyetem munkatársa szerint az egészségügyi szolgáltatások közös létrehozása időszerű, és azon az elgondoláson alapul, hogy a különböző értékekkel – például tapasztalattal – rendelkező aktív polgárok hozzá tudnak járulni a végeredmény javításához.

**Háttér – közszolgáltatások közös létrehozása**

A közszolgáltatások közös létrehozása a szociális innováció és a részvételi demokrácia egyik formája Európában. Azon az elképzelésen alapul, hogy a közszférabeli innovációk legjobban úgy valósíthatók meg, ha együttműködést vagy partnerséget tudunk kialakítani a közszolgáltatást nyújtók (nem kormányzati szervezetek, állami szervek, magánvállalkozások), illetve a szolgáltatásaikat igénybe vevő vagy azok előnyeit élvező polgárok között.

A közös létrehozás keretében a szolgáltatásokat igénybe vevő vagy potenciálisan igénybe vevő személyek a fejlesztési folyamat különböző szakaszaiban együtt dolgoznak a szolgáltatókkal, és kezdeményezik, megtervezik, nyújtják és értékelik az új szolgáltatásokat. A 2010-es években a közszolgáltatások az EU-ban fokozatosan elmozdultak a polgárokkal mint a szolgáltatások passzív egyéni fogyasztóival való együttműködéstől a polgárokat aktív, dinamikus közreműködőknek tekintő együttműködés felé.

**További információk:**

# Az EGSZB sajtóosztálya – Marco Pezzani+32 (0)2 546 97 93 · mobil: +32 (0)470 881 903

marco.pezzani@eesc.europa.eu

# **@EESC\_PRESS**

[VIDEÓ: Az EGSZB testközelből](https://www.eesc.europa.eu/hu/avdb/video/eesc-inside)

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

*Az Európai Gazdasági és Szociális Bizottság a szervezett civil társadalom különböző gazdasági és társadalmi alkotóelemeit képviselő konzultatív intézményi szerv, amelyet a Római Szerződés hozott létre 1957-ben. Tanácsadó szerepe révén tagjai – s így az általuk képviselt szervezetek – részt vehetnek az uniós döntéshozatal folyamatában.*

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***